La Sub-direcció General de Drogodependències de l'Agència de Salut Pública de Catalunya, se suma a les commemoracions del Dia Internacional de la Sobredosi, el 31 d'agost, que té com a objectiu recordar les persones que van morir i conscienciar la població que les sobredosis no només es poden evitar, sinó que es poden prevenir.
Catalunya és pionera impulsant programes de reducció de danys.
Des de l'any 2009, la Sub-direcció General de Drogodependències implementa i coordina el Programa de Prevenció de les Sobredosi, en el qual participen centres d'atenció i seguiment a les drogodependències, serveis de reducció de danys i comunitats terapèutiques.
Aquest any i per primera vegada, ha tingut lloc a Barcelona una jornada intergeneracional on s'han destacat les veus de les persones que consumeixen drogues, activistes, acadèmiques i editores.
Amb un ambient acollidor i càlid s'ha reflexionat, reivindicat i intercanviat opinions en defensa dels drets de les persones que usen drogues i en memòria de les persones estimades que s'han perdut durant tots aquests anys.
La jornada va començar amb un recorregut històric, una mirada crítica sobre el tractament de les morts per sobredosi en els mitjans de comunicació.
Tot seguit es va obrir una taula-col·loqui " Hablando en Plata " amb la intervenció de diferents professionals que han treballat el fenomen de les drogues des de l'àmbit assistencial, històric i audiovisual, on es va parlar de com es van iniciar les polítiques de reducció de danys a Catalunya.
Després d'un dinar comunitari per a tots els assistents, la jornada va continuar a la tarda amb una taula sobre "Injecció de realitat" i un espai de debat i intercanvi d'experiències i opinions ofert per Ràdio Rravaltep.
Música, poesia i art urbà van acompanyar el final de la diada, que va cloure amb un homenatge a les persones víctimes de la Guerra contra les Drogues.
Durant tot el dia es va proporcionar un espai supervisat per al consum, així com la distribució de naloxona entre iguals.
Organitzada per entitats usuàries de drogues, Catalan Network of People who Use Drugs (CATNPUD), Metzineres Entorns d'Aixopluc per a dones que usen drogues sobrevivint violències, la Xarxa de Dones que Usen Drogues (XADUC) i la xarxa estatal de dones antiprohibicionistes amb el suport de la Sub-direcció General de Drogodependències de l'Agència de Salut Pública de Catalunya.
Les actuacions dutes a terme en el marc Programa de Prevenció de la Sobredosi compten amb l'aval d'organismes i institucions internacionals com és l' Observatori Europeu de Drogues i Toxicomanies (EMCDDA) que reconeix l'eficàcia d'aquests programes i que juntament amb les sales de consum supervisat i els programes de manteniment amb agonistes opiacis són claus per prevenir i reduir les morts per sobredosi.
En el cas dels opiacis, l'administració de naloxona com antídot per combatre les sobredosi i la formació entre les persones usuàries en l'ús d'aquest fàrmac són decisius per evitar les morts per sobredosis.
Des dels inicis del programa fins a l'any 2018, s'ha format 9.983 persones usuàries de drogues en prevenció, identificació i atenció de la sobredosi amb naloxona i s'han repartit un total d'11.020 vials.
Actualment a Catalunya hi ha 13 sales de consum supervisat que durant l'any 2018 han ates 3.668 persones que van realitzar 146.916 consums.
De les 214 sobredosis, el 100% es van atendre favorablement i cap va resultar-ne mortal.
Finalment, el Tractament de manteniment amb agonistes opiacis és una altra de les estratègies clau en la prevenció de sobredosi per opiacis.
A finals del 2018, hi havia 7.006 persones rebent aquest tractament, que es correspon amb una bona cobertura del programa.
Programa d'activitats, 31 d'agost
Programa de prevenció i actuació en sobredosi